Kaapstad eindelik deel van Delta Air se roeteFoto bloot ter illustrasie. (Foto: Delta Air Lines/Facebook) Die Amerikaanse lugdiens Delta Air Lines kan eindelik sy planne voortsit om Kaapstad aan te doen as deel van sy Atlanta-Johannesburg-roete. Dit kom nadat die lugdiens se herhaaldelike versoeke om dié roete in te stel sedert verlede jaar deur die departement van vervoer verwerp is. James Vos, Kaapstadse burgemeesterskomiteelid vir ekonomiese geleenthede, het die regering se besluit om hierdie roete eindelik goed te keur, verwelkom. “Hierdie goedkeuring kom al ŉ lang tyd, aangesien ek vir die afgelope paar maande voorleggings namens die Stad Kaapstad aan Fikile Mbalula, minister van vervoer, asook die minister van toerisme, Lindiwe Sisulu, oor hierdie aangeleentheid gemaak het,” sê Vos. Die Kaapstadse Internasionale Lughawe ontvang nou eindelik sedert die aanvang van die Covid-19-pandemie daagliks duisende passasiers. Verskeie internasionale lugrederye het ook vanjaar hul roetes na Kaapstad hervat, met onder meer Emirates wat weer na en van Dubai vlieg en British Airways wat direk na die Heathrow-lughawe in Engeland vlieg. Die VSA se United Airlines het ook onlangs aangekondig dat hy regstreekse vlugte tussen Kaapstad en New York van Junie vanjaar sal hervat. Die lugredery het ook aansoek gedoen om direkte vlugte tussen Kaapstad en Washington DC te bedryf. “Die afgelope dekade was die VSA die grootste bron van direkte buitelandse inkomste in die Wes-Kaap met byna R20 miljard wat hier bestee is,” sê Vos. “Ek sien uit daarna om meer Amerikaanse reisigers in die komende maande aan ons kus te verwelkom.”